दा आसामाव राजखान्थिनि बोथोर। फैगौ 27 मार्सनिफ्राय मोनथाम खोलोबाव आसाम बिधान सभानि बिसायख’थिया खुंजागोन। बे साननैसोयाव राजखान्थि दोलोफोरनि फोसावनायफोरा सिगांफोरनिख्रुइ बारा जादों। बिदि जानायनि थाखाय कभिड प्रट’कलनि बाथ्राखौ मन्थ्रिआनो जाथों एबा सावस्रि बिफानानो जाथों नङाबा राजखान्थि दोलोनि दैदेनगिरि-मावथिफोरानो जाथों रावबो बेखौ नेवसिगारनाया मोजां नङा। मानोना बिसायख’थि बोथोराव कभिडनि सनदेरनायनि बाथ्राखौ दिहुननानै बिसोरो माब्लाबो गावसोरनि गाज्रिखौ सानखाथारा। बेनि थाखाय थांनाय सानफोराव नुनो मोन्दोंदि बिसायख’थि मेल-मिथिंफोराव सुबुंफोरनि जथुमनाय । गैया रावहाबो कर’ना जिउसानि गिनाय, गैया सांग्रांथि, गैया खुगायाव मास्क आरो समाजारि जानथाय। नाथायबा रायजोयाव सानफ्रोमबो कर’ना बेमारी ओंखारगासिनो दं। हादरनि कर’ना सनदेरनाय रायजोनिफ्रायबो बिसायख’थि फोसावनायनि थाखाय मानसिफोरा फैगासिनो दं। ओजों बिसायख’थि आयगा कभिडजों नाख्रेबजानाय सुबुंखौबो भट होनो हानायनि सुबिदा होगोननि बाथ्राखौ फोसावदों। जुदि रायजोयाव कर’ना सनदेरनायानो गैया अब्ला फोसावनायनि जेबो गोनांथि गैया होननानै बुंनो हायो। थारैनो आसाम रायजोयाव कर’ना जिउसानि सनदेरनाया गैमारला नामा ? मोनसे गोसोनि सोंलु ! मिथिनाय बादिब्ला आसामाव दिनैसिम सा 269 कर’ना बेरामिफोरा देहा फाहाम जागासिनो दं। दा आसाम रायजोयाव दिनैसिम सा 2,16,036 लोमजानै दं आरो बिनि सा 2,14,676 आ मोजां जादों। बेरा फारसे कर’नायाव थैनाय अनजिमाया 1091 सिम बांदों। आसामाव थांनाय सानफोराव बिस्वनाथ सारिआलि, कामरुप मेट्र, डिब्रुगड़, तिनिसुकीया, नलबारी बायदि जिल्लाफोराव गोदानै गोबां बेरामि ओंखारदों । थांनाय सप्ताहआव हारिमा सावस्रि मिसन, आसामा फोसावनाय बादिब्ला रायजोयाव बे साननैसोयाव गोदानै सा 14 कर’ना बेरामिखौ मोनदों आरो बिनिनो सासेया थैबाय होननानै खौरां मोननाय जादों। बिदियै कामरुप मेट्र’नि सा द’, नलबारी आरो तिनिसुकीयाआव सानैहै बेरामि दं। बेरा फारसे डिब्रुगड़आव सासे बेरामि थैदों आरो बिस्वनाथ सारिआलियावबो सानै सुबुङा कर’ना लोमजानानै दं होननानै खौरां मोननाय जादों। गुवाहाटीनि डनबस्क’ फरायसालि, हलिसाइल्ड फरायसालिखौ कन्टेइनमेन्ट जन फोसावनाय बादिनो बिस्वनाथ सारिआलिआवबो गंसे फरायसालिखौ सानथामसिम बन्द लाखिदों होननानै खौरां मोन्दों। थांनाय समबारखालि जरहाटआव सासे डाक्टरा कभिडआव थैदों। बिदिनो रायजोयाव गोबां सुबुंफोरखौ कर’ना जिउसाजों सनदेर जादों होननानै खौरां मोननाय जादों। दा फैगौ बिधान सभा बिसायख’थि खुंनायनि सिगां-सिगां कभिडनि बेरामि ओंखारसेयावबो रावखौबो गिनाय नुनो मोनैया रायजोनि थाखाय मोजां जाखोना गाज्रि जाखो ?